《金粟轩》
明代·史谨

三槐公子兰亭族，宅近青山带林麓。剩栽仙桂入云高，中构层轩扁金粟。

四面繁阴若环堵，光风何异清虚府。天香时傍石阑飘，老鹤常为素鸾舞。

凉飙出树秋满身，金粟雨地铺文茵。已知香色总虚幻，造化所致非由人。

客来自把湘帘捲，香露滴衣觉寒浅。半世虽同蝶梦醒，一枝终占鳌头选。

醉向花前玩明月，月色天香两奇绝。不识人间一点愁，前身恐是维摩诘。

作者简介：明苏州府昆山人，字公谨，号吴门野樵。洪武中谪居云南，以荐为应天府推官，迁湘阴县丞。罢官后，侨居南京。性高洁，喜吟咏，工绘画。筑独醉亭，卖药自给。有《独醉亭诗集》。